અંતરાથી બોલાઈ ગયું. ભૂલથી બોલાઈ ગયું એટલે એ અડધા વાક્યે જ અટકી ગઈ. બાહ્ય વાતાવરણ એનું એ જ રહ્યું હતું પણ ગુલાલની અંદરનું વાતાવરણ ધખી ગયું. એની અંદર ખળભળાટ મચી ગયો. જાણે અંતરાએ એક જ ઝાટકે એના જૂના ઝખમનું કાચું ભીંગડું ઉખાડી નાંખ્યું હતું. મલ્હાર ભુલાઈ ગયો હતો, એની સાથે ઘટેલી ઘટના પણ ભુલાઈ ગઈ હતી ને આજે છ મહિના પછી અચાનક અંતરાએ એને એ ઘટના યાદ કરાવી દીધી હતી. ગુલાલ કંઈ બોલી નહીં. માત્ર કોફીના કપમાંથી નીકળતી ગરમાગરમ વરાળને જોઈ રહી હતી. અંતરાને ખબર હતી કે અત્યારે એના કરતાંયે વધારે ગરમ વરાળ ગુલાલની છાતીમાંથી નીકળી રહી છે. એણે ટૂંકમાં જ પતાવ્યું, ‘સોરી, ગુલાલ! લાગે છે કે આ વાત કરીને મેં તારો મૂડ ખરાબ કરી નાંખ્યુ.’